Sakeman stel sy kant ná onderonsie met swanger vrou‘n Skermskoot van Romeo Makhubela uit die video. Die sakeman wat na bewering ŉ hoogswanger vrou ná ŉ onderonsie by ŉ Wes-Randse winkelsentrum oor ŉ parkeerplek aangerand het, sê hy het Bianca Fourie gekonfronteer aangesien sy hom voor sy kinders beledig het. Fourie (29), ŉ logistieke bestuurder wat byna agt maande swanger is, is glo op 25 April omstreeks 15:00 by die Steers-restaurant in Featherbrook Village in Ruimsig deur Romeo Makhubela aangerand. Makhubela is intussen uit sy pos as uitvoerende hoof van die finansiëledienstegroep Novare Holdings geskors. Fourie het ŉ aanklag van aanranding teen Makhubela aanhangig gemaak terwyl hy op sy beurt ŉ saak van crimen injuria teen Fourie aanhangig gemaak het. Makhubela het intussen ook die gelykheidshof genader. Volgens hofdokumente, wat Maroela Media onder oë gehad het, voer Makhubela aan dat Fourie hom voor sy kinders ŉ “k****r en ŉ “p*****l” genoem het. Volgens Makhubela het hy en sy twee seuns by die winkelsentrum aangekom en is hulle eers na Woolworths voordat sy seun vir hom gevra het om Steers te gaan koop. Volgens Makhubela het hy nader aan die Steers probeer parkering kry en is dit toe dat hy ŉ wit vrou in ŉ Corsa gesien het wat glo besig was om op die insittendes van ŉ ander motor te skree. Volgens Makhubela het hy Fourie gekonfronteer en dit is toe dat sy hom glo beledig het. Makhubela beweer hy het haar geïgnoreer en hy en sy kinders is by Steers in. Fourie is ook by die Steers in en het glo aangehou om hom te beledig. Volgens Makhubela het hy sy humeur verloor en Fourie te lyf gegaan. Hy sê hy het hierna besluit om die restaurant te verlaat en het hy na die polisiestasie gery om ŉ saak aanhangig te maak. Volgens Makhubela maak sy regspan intussen werk daarvan om die persone wat in die ander motor was en glo ook in ŉ onderonsie met Fourie betrokke was in die hande te kry. “Dit is belangrik om individue aan te vat wat dink hulle het die reg om na swart mense as ‘k*****s’ te verwys 25 jaar ná die nuwe bedeling.” Bianca Fourie. Foto: Via Facebook In die hofdokumente en mediaverklaring wat Maroela Media van Makhubela ontvang het, word daar geen melding gemaak van ŉ verskoning nie. Ander media het Donderdag berig dat Makhubela om verskoning gevra het omdat hy Fourie te lyf gegaan het en dat hy gesê het dat haar beweerde gedrag nie sy optrede regverdig het nie. Maroela Media het vroeër berig Fourie voer aan sy het by die winkelsentrum ingery en gestaan en wag vir ŉ parkeerplek, want die parkeerplekke was baie beperk. Daar was ŉ BMW wat dwars gestaan het en terwyl sy vir die BMW se bestuurder gewag het om reg te trek, het ŉ man in ŉ ander voertuig agter haar sy toeter gedruk en geskreeu. Sy het toe glo vir die motoris agter haar beduie sy wag vir ŉ parkeerplek, maar het toe uiteindelik verbygery en ŉ ander parkeerplek gaan soek. Makhubela was glo in die BMW na wie Fourie beduie het. Volgens Fourie het Makhubela haar in Steers gekonfronteer en sonder rede aangeval. Volgens haar het sy hom geïgnoreer, by die deur uitgestap en toe haar selfoon uitgehaal in ŉ poging om ŉ foto van hom te neem om hom te identifiseer. Toe sy die foto wou neem, het hy haar glo gegryp en met ŉ vuis geslaan. Fourie het beserings aan haar gesig en bors opgedoen en is uit vrees vir haar ongebore babadogtertjie se welstand na ŉ nabygeleë hospitaal gehaas vir behandeling. Sy is sedertdien ontslaan, maar erg getraumatiseerd. Die polisie se ondersoek duur voort.